Korszerű beruházás-napelemes tető átadása

A Fővárosi Büntetés-végrehajtási Intézet pályázati tevékenysége kiemelkedő, ennek köszönhetően újabb, sikeres beruházás átadására került sor a III. objektumban 2014. október 02-án.

2012-ben **KMOP-3.3.3.-11-0008** számú Közép-Magyarországi Operatív Programban 65,5 mFt támogatásban részesült az intézet napenergia alapú villamos energiatermelés megvalósítása céljából. A teljes beruházás I. üteme. Ennek keretében 300 m2-en több mint 200 napelem modult helyeztek el, így az intézet energiaellátására fordított költségei évente 2,5 mFt-tal csökkentek.

A beruházás II. üteme, amelyre most került sor, az Új Széchenyi Terv Közép-Magyarországi Operatív program (**KMOP-3.3.3.-13-0043**) keretében, 51,6 mFt-os támogatással valósult meg. A napelemek telepítése fogvatartotti munkaerő bevonásával történt.

Az ünnepélyes átadás során Cséri Zoltán bv. dandártábornok, intézetparancsnok elmondta, hogy az elkészült beruházás hűen tükrözi a Fővárosi Büntetés-végrehajtási Intézet azon elkötelezettségét, hogy a megújuló energiaforrások használatával a környezet megóvásra kerüljön, és nem utolsó sorban ezzel költségmegtakarításokat is érjen el.

Lajtár József bv. vezérőrnagy, a büntetés-végrehajtás országos parancsnokának gazdasági és informatikai helyettese úgy nyilatkozott, hogy ez a beruházás a programban kitűzött céloknak maradéktalanul megfelel, mert az intézet elektromos energia igényének megújuló energiával történő kielégítését teszi lehetővé. A fejlesztésnek köszönhetően a Fővárosi Büntetés-végrehajtási Intézet III. objektumának a két beruházás eredményeként az energia-ellátására fordított költségéből éves szinten mintegy 5 mFt-ot fedez az új napkollektoros rendszer 23 éven keresztül, ami rendkívüli eredménynek számít; továbbá a költséghatékony működés, valamint a költségvetési források ésszerű felhasználásának irányába megtett fontos lépésként könyvelhető el. A projekt környezetvédelmi szempontból is jelentős, mivel a napkollektoros termelés során a környezetterhelés minimálisra csökken, szennyezőanyag kibocsátása nélkül. További célkitűzés, hogy az intézet a pályázati tevékenységének köszönhetően a jövőben is hasonló eredményeket tudhasson magáénak, és minél hamarabb újabb átadási ünnepségre kerülhessen sor.